Планинарски клуб Раднички

Велебит – Премужићева стаза
2026-06-25 - 2026-06-28 | Велебит
Велебит – Премужићева стаза, 1630 м
25. – 28. 06. 2026.
ВЕЛЕБИТ – та дивна планина, која спаја Јадранско море и копно, најдужа је планина у Хрватској – 145 км, а по висини се налази на четвртом месту ( после Динаре, Камешнице, Биокова. ) Вагански врх је највиши врх Велебита -1757м. Пружа се паралелно са јадранском обалом, смером северозапад – југоисток.
ПРЕМУЖИЋЕВА СТАЗА се убраја међу најлепше планинарске стазе не само на Велебиту, већ и на планинама Хрватске.То је заправо пешачки – планинарски пут који пролази вршним деловима северног и средњег Велебита. Стаза је дуга 57 км. а прва деоница пролази кроз НП СЕВЕРНИ ВЕЛЕБИТ, (16 км.) затим наставља кроз Парк природе Велебит. Грађена је пре другог св. рата, од 1930 – 1933. Стазу је пројектовао и градио шумарски инжењер Анто Премужић уз помоћ бројних радника из подвелебитских села применивши технику сухозида. Изградњом ове стазе, најдивљији и најнедоступнији велебитски крш постаје доступан планинарима и излетницима без искуства и превелике кондиције. Стаза је трасирана тако да нема великих успона, а готово стално се креће на отприлике 1600 м.н.в. (Највиша тачка стазе налази се на Завижану- 1630 м. а најнижа на 920 м.у Башким Оштаријама.) Ми ћемо ову стазу, која се сматра правим ремек – делом градитељства проћи за три дана.

Водичи:
Јагода Новески ПСС, МБ. 467,
Владимир Костић (помоћни водич)

Котизација:
Превоз комбијем (20 места), путарине, трошкови за смештај и храну возача – 15.800 дин. или 135€

Остали трошкови:
Ноћење у планин. кући Алан 20€ + боравишна такса 2€.
Ноћење у планин.кући Кугина кућа – 10€.
Улаз у НП Северни Велебит, за планинаре – групна посета- 9€.

Документа:
Понети пасош, проверити рок важења пасоша… здравствену картицу, планинарску картицу са важећом маркицом за ову год.

Опрема:
Гојзерице, планин. штапови. Све време носимо мали ранац са танком врећом за спавање, пресвлаком и минимално хране.У старту за први део стазе имати 2 л.воде. Око оброка у планин. кућама ћемо се посебно договарати. Треба понети заштиту за кишу и сунце. У комбију, који нас напушта у Завижану остаје одећа за повратак и опрема за купање.

Пријава:
Пријава за ову акцију, закључно са 15.06. на тел. 060/751 32 97 – Јагода Новески, телефоном, или на састанку у клубу, четвртком од 7ч ( Пк Раднички,Ђурићева 3а. ) Потребно је доставити име и презиме, бр.чланске картице, назив планин. клуба или друштва, датум рођења , адресу становања Бр пасоша и ко га је издао. Пријава ће бити валидна по уплати котизације у договору са водичем.

ПЛАН ПУТА

25.06.2026. четвртак – полазак на пут од Сава центра, у 20 ч. (Долазак двадесетак мин. раније) Путујемо аутопутем, преко гр.прелаза Батровци- Бајаково, ка Сл.Броду, Карловцу и даље ка Красном пољу и Завижану.
26.06.2026. петак – У раним јутарњим часовима бисмо требали бити на паркингу испод планинарског дома Завижан-1594м. Одлазак до дома на кафу, чај, доручак. У 6ч -6 и 30 мин, полазак на ПРВИ ДЕО ПРЕМУЖИЋЕВЕ СТАЗЕ-дом Завижан- Россијево склониште- 1580м. –Пл. Дом Алан- 1340м. Трајање пл. туре око 7 ч . хода. Успут пењемо врх Цриквена -1635м.са кога се пружа поглед ка Јадранском мору и већи део Велебита.Oвај део стазе, дужине 16 км. пролази кроз НП Северни Велебит, чије су границе обухватиле и чувене Хајдучке и Рожанске кукове. Стаза није технички и кондиционо захтевна. Због посебне лепоте, разноликости овог крашког дела Велебита, Алан Чаплар у својој књизи -Хрватске планине-, овај део назива “каменитим, али срдачним срцем Велебита”. По доласку у пл. кућу Алан, одмарамо се и ноћимо (кућа је опскрбљена пићем и могу се поручити једноставна јела за групу )воду има у цистерни, тушеве нема. Напомена: до ове планин. куће потребно је носити 2 л.воде. затим воду можемо купити у самој кући.
27. 06. 2026. субота – Устајање у 6 часова, доручак и полазак у 7ч. на ДРУГИ ДЕО ПРЕМУЖИЋЕВЕ СТАЗЕ- план.кућа АЛАН-пл. Склониште Ограђеница- 1400 м.-врх Шаторина-1622м.- план.кућа Кугина кућа – 1180м. Овај део стазе је такође технички незахтеван, али је потребна солидна кондиција да би се прошао. Ходаћемо око 8 ч. и у касно поподне стижемо до пл. куће, после силаска са врха Шаторина, (највишег на Средњем Велебиту) са кога је прелеп поглед на све четири стране света, од мора, целог Велебитског гребена до Лике и планина Босне. Планин.кућа – Кугина кућа, којом управља ПД Жељезничар, Госпић исто тако нема питку воду,ту је цистерна…али је близу извор Тежаковац који не пресушује, где се можемо опскрбити водом.Такође по договору са домаром Миром може нас сачекати топло јело. Ту ћемо преспавати. Радујемо се поновном сусрету са Миром, који нас је и претходна два пута срдачно дочекивао.
28. 06. 2026. недеља – Устајање у 06 ч. доручак и полазак на ТРЕЋИ ДЕО ПРЕМУЖИЋЕВЕ СТАЗЕ План.кућа Кугина кућа-1180м- склониште Скорповац- 950м- Дабарска коса- 943м. – Башке Оштарије- 927м. Око 7ч. хода. Упечатљив је поглед на море и обалу те зелене ливаде Велебита. Очекивани долазак у Оштарије око 14ч. Ту нас чека наш комби и после краћег одмора и ручка одлазимо до Карлобага и мора, где ћемо се окупати, а затим се враћамо кући преко Госпића, на Карловац и аутопутем ка Београду где бисмо требали бити у часовима иза поноћи. Одлучићемо да ли ћемо ићи ка мору, или ћемо кренути из Башких Оштарија назад. Претходна два пута, завршили смо релаксирајући мишиће у мору. У сваком случају враћамо се кући богатији за утиске са стазе, која дочарава срж Велебита- ПРЕМУЖИЋЕВЕ СТАЗЕ.
Мали број планинара из Србије је прешло ову јединствену планинарску стазу у целости и преко ње осетило било Велебита.Ово би нама био трећи пут.

Учесници акције планинаре на сопствену одговорност, уз дужно придржавање Правилника о безбедном извођењу планинарских активности Планинарског Савеза Србије: https://www.pk-radnicki.rs/wp-content/uploads/2024/12/P120-Prvilnik-o-bezbednom-izvodjenju-pl.-aktivnosti-16.11.2023.pdf
Напомињемо да према Закону о туризму (члан 86, став 4) за путовање није обезбеђена заштита у погледу гаранција путовања.

*Водич задржава право измене плана услед непредвиђених околности.

Грбаја – Проклетије 2026
2026-07-02 - 2026-07-05 | Грбаја, Проклетије, Crna Gora
Планинарски савез Београда и ПК „Раднички“ Београд
ПОЗИВАЈУ ВАС
на
традиционални Планинарски табор „Грбаја – Проклетије 2026“
од 2. до 5. јула 2026. године.
Ћемена 2036 м, Бор 2106 м, Подгоја 2021 м, Везирова брада 1781 м, Северни врх 2460 м, Хридско језеро и Хридски крш 2358 м, Попадија 2057 м, Талијанка 2056 м, Волушница 1879 м, Караула 1915 м, Доњи котао 1600 м

За превоз учесника Београд-Проклетије-Београд је ангажован аутобус са 50 места. Уколико буде било потребе ангажоваће се додатни превоз, а смештај ће моћи да се резервише приватно у околини дома.
Tрошкови превоза:

за планинаре до 18, и преко 70 година старости 5.000 динара
за остале планинаре 8.000 динара

Смештај:
Расположиви капацитет дома за време Табора је 40-ак лежајева распоређених у три групне спаваонице. Велика спаваоница на првом спрату (14 лежајева) резервисана је за децу, средња спаваоница (12 места) за старије планинаре и водиче, док ће се лежајеви у поткровљу попуњавати по редоследу пријављивања. Остали учесници су дужни да обезбеде шаторе за сопствени смештај или сами резервишу приватни смештај у близини дома. Распоред пријављивања одређује врсту смештаја. Потребно је понети летњу врећу за спавање.

Ноћење у дому: 12,5 еура по ноћењу за одрасле чланове планинарских организација (10 еура за чланове ПК Радничког), и 7,5 еура за млађе од 21 године
Ноћење у шатору: 7,5 еура по ноћи по особи у шатору
У цену је укључена дневна боравишна такса у износу од 1 еуро по ноћењу.
Улазница у национални парк НИЈЕ укључена у цену. Сви учесници плаћају дневну таксу за улазак у Национални парк. Цена дневне карте износи 3 еура по особи, коју су учесници табора у обавези да плате водичу при доласку. Водич ће новац са списком планинара предати дежурном раднику НП Проклетије на наплатној рампи. Постоји и могућност попуста за групно плаћање улазнице, уз претходни допис са списком планинара. Улазница за националне паркове може се купити и онлајн на сајту Националних паркова Црне Горе: https://nparkovi.me/sections/1/online-ulaznice

Исхрана:
Исхрана је индивидуална. Дом поседује потпуно опремљену кухињу са комплетним инвентаром, а намирницама се може снабдевати у Гусињу, удаљеном 7 км од дома, и у ресторанима у Грбаји. Дом поседује купатило са два тоалета, умиваоницима и две туш кабине са топлом водом.
Документа:
Лична карта или пасош, здравствена књижица, чланска картица са плаћеном чланарином за 2026. годину.
Малолетним лицима за улазак у Црну Гору неопходан је пасош. Уколико путују без родитеља обавезна је сагласност родитеља или старатеља за путовање у иностранство, која се оверава код јавног бележника.
Пријаве:

Пријаве, као и све додатне информације можете добити код организатора и водича:

Милан Рајевац, контакт телефон: 063 627 690,
или на мејл: milanrajevac@gmail.com
Јагода Новески, МБ 467; контакт телефон: 060 751 32 97,
или на мејл caomehus@gmail.com (пријаве за децу и родитеље)

Пријава за акцију се сматра валидном једино уз уплату целокупног износа превоза на редовним састанцима клуба (четвртком од 19:00 ч, у просторијама ПК Раднички у ул. Ђурићева 3а на Звездари), или на жиро рачун клуба 325–9500600021008-76.

ПРОГРАМ ТАБОРА

Четвртак 02.07.
Полазак из Београда у 21:00 час са паркинга у улици Агостина Нета, који се налази преко пута Делта Ситија у правцу Савског кеја. Путоваћемо аутопутем до Прељине, а затим Ибарском магистралом до Ушћа, где ћемо направити паузу од 45 минута. Пут ће нас даље водити преко Рашке, Новог Пазара, Рожаја, Берана, Андријевице и Плава до Гусиња, где бисмо према плану требали стићи у петак ујутру око 6 часова.
Петак 03.07.
Акција бр. 1 – Ћемена 2036 м и Бор 2106 м
Већ на изласку из Гусиња поделићемо се у две групе. Прва група ће кренути асфалтним путем поред села Коленовића и Крушева, а након неког времена укључиће се на планинску стазу. Са шумовитих деоница планине Бор постепено ће се отварати прелепи видици, прво на планине Гребен и Вељи врх, а затим изласком на простране пашњаке и на масив Каранфила. Ивица гребена постаје равнија од врха Ћемена (2036 м), а затим се наизменично спушта и уздиже све до врха Бор (2106 м). Стаза није претерано захтевна, ни технички ни кондиционо, па је погодна за планинаре свих узраста.
Водич: Јагода Новески

Акција бр. 2 – Подгоја 2021 м (и Везирова брада 1781 м)
Друга група ће продужити до Алипашиних извора, одакле ће око 06:30 кренути на успон, а до врха Подгоје (Маја Подгојс 2021 м) потребно је око 3 сата умереног хода. Са врха и већег дела гребена је фантастичан поглед на долине Грбају и Ропојану, читаву плавско-гусињску котлину и околне врхове. Успон ја погодан за све узрасте, нема опасних и тешких детаља. Уколико стаза буде потпуно сува, могућ је успон и на врх Везирова брада (Рогопеч) 1781м. Са врха се спуштамо другом страном Подгоје, и настављамо до дома Бранко Котлајић, где следи распакивање, вечера и одмор. Укупна висинска разлика у успону око 1150 м, укупна дужина око 12 км.
Водичи: Ненад Живковић и Владимир Костић

Субота 04.07.
Учесници Табора моћи ће сходно својим способностима и жељама да се одлуче за једну од три акције које ће бити организоване у суботу.
Акција бр. 3 – Северни врх 2460 м
Полазак на туру у 6 часова. Северни врх Каранфила један је од најзахтевнијих и најатрактивнијих врхова у долини Грбаје. Захтева добру кондицију и спретност ходања по сипару и експонираним стеновитим деоницама. Стаза води од прве ливаде ка горњој и доњој Крошњи испод Печурке, затим кроз Крошњин пролаз ка врху. Сво време успон је константан и траје 5-6 сати, а дужина стазе у оба правца је свега око 8-9 км. Поглед са врха обухвата Проклетије у целини и свој својој лепоти. Повратак истом стазом у долину. Укупно трајање целе туре је 10-12 сати, са висинском разликом од око 1400 м. Повратак у Грбају до 18 часова.
Водич: Иван Мркић
Акција бр. 4 – Хридско језеро 1970 м и Хридски крш 2358 м
Полазак у 6:30 џиповима од дома, вожња преко Гусиња и Плава до Бабиног поља (око 35 км у једном правцу). Полазак са свим стварима са висине око 1550 м макадамским путем до Бајровића катуна 3 км, и даље лепом шумском стазом око 1 сат хода од катуна до Хридског језера које се налази на висини од 1970 м. Хридско језеро је бисер Проклетија, за многе и најлепше језеро Динарида. На језеру правимо дужу паузу за одмор и купање, ако нам временски услови то дозволе. Ко не буде желео да се пење може остати на језеру, а остатак групе ће кренути на успон према врху Хридски крш 2358 м. Са овог врха пружа се панорамски поглед на читав масив Проклетија и врхове изнад Бабиног поља и Богићевице: од Старца преко Бандере, Пасјег врха, Богдаша, Маја Ропса, Тромеђе до Ђеравице.
Собзиром да се за овај успон додатно ангазују теренски џипови , трошак изнајмљивања возила се дели равномерно на број учесника.
Водичи: Марија Живковић и Ненад Живковић

Акција бр. 5 – Талијанка 2036 м – Попадија 2057 м – Волушница 1879 м
Полазак на туру у 8 часова. Ова стаза важи за лакшу туру али свакако најлепшу и најпосећенију деоницу на Проклетијама. Стаза је погодна како за децу, тако и за све категорије планинара. Од дома се креће шумом и након неких 1,5 сати излази на травнати плато одакле се изнад малог водопада излази на превој и даље на гребен са ког се пружа сва лепота, раскош и сјај Проклетија. Рута води гребеном преко врхова Талијанка – Попадија – Волушница и кружном туром долази се поново до улаза у шуму, а затим до дома. Трајање ове предивне туре је око 6-7 сати, са дужином стазе 11 км и висинском разликом од 1100 м. Повратак у дом до 15 часова.
Водич: Јагода Новески

Недеља 05.07.
Као и претходног дана учесници табора моћи ће сходно својим афинитетима да се одлуче за једну од две акције које ће бити организоване у недељу.
Акција бр. 6 – Караула 1915 м
Полазак на туру у 08:30 часова. Највећи део успона иде шумском стазом са константним успоном до превоја испод врха након чега стаза пречи преко сипара, након којег стрмо кроз шуму излази на широки плато врха Караула 1915 м, који се јасно види и доминира изнад нашег дома. Успон спада у лакше, успон до врха траје 3 сата а поглед са врха је изузетан. Посла паузе на врху за повратак према дому постоје две варијанте: 1. лакша варијанта за повратак истом стазом до дома, 2. силазак до превоја испод врха одакле се спуштамо према катунима одакле стаза иде лево благим травнатим падинама поред остатака старе карауле и успоном до превоја Ђафа. Наредних 30 мин уживаћемо у прелепим погледима на гребен од Попадије до Волушнице као и масива Каранфила преко пута, стаза пролази изнад извора и водопада и спушта се у цирк испод Волушнице до шуме и силази до дома. Висинска разлика износи 800 м (лакша варијанта, 1000 м дужа кружна варијанта). Повратак у дом до 14 часова, паковање и повратак за Београд.
Водич: Јагода Новески

Акција бр. 7 – Доњи котао 1600 м
Полазак на туру у 8 часова. Идемо до краја долине око 2,5 км до треће ливаде, одакле улазимо у шуму лево до сипара и стене која затвара пролаз (једини тежи детаљ), коју је потребно попети. Затим преко потока који настаје од топљења снега стижемо до ледничког цирка – Доњи котао на 1600 м надморске висине, у чијем горњем делу увек има снега који се никада не отопи. Поглед на вертикалне стрме стене изнад Каранфила међу којима је најимпозантније Копље, висине 600 м. Повратак у долину и дом до 14 часова.
Водичи: Марија Живковић и Ненад Живковић

Након повратка свих планинара у дом, следи паковање и сређивање кампа и дома, као и додела захвалница свим клубовима који су узели учешће на табору. Полазак са стварима од дома најкасније у 15:00 до аутобуса, и полазак за Београд у 15:30 где би са успутним паузама требали да стигнемо пре поноћи.

У зависности од временских услова и безбедносне процене водича и стања на терену, план активности може бити промењен и прилагођен датим околностима. Учесници акције планинаре на сопствену одговорност, уз дужно придржавање Правилника о безбедности и одговорности у извођењу планинарских активности Планинарског Савеза Србије: http://www.pss.rs/wp-content/uploads/2015/11/6-pravilnik-o-bezbednosti.pdf
Према Закону о туризму (члан 86. став 4) за путовање није обезбеђена заштита у погледу гаранција путовања.

Влада републике Србије – Министарство омладине и спорта и град Београд – Градски секретаријат за спорт и омладину, допринели су у значајној мери реализацији наших пројеката обезбеђивањем неопходних средстава за њихово финансирање.
